《河之水赠草亭狄隐君归京城》
元代·刘崧

河之水，瀰而黄，十月北风吹大霜，送子欲往愁无梁。

斲冰嵯峨冻地裂，鸹鸧呼寒堕其翮。单车匹马从南来，踣铁交蹄五花白，北渡河流望燕月。

初月剪剪如弯眉，征夫道上愁别离。青峰石壁猿夜啼，橡粟寒落林头枝。

何年结亭海子隅，亭成祇爱西山住。閒歌白石看秋云，却卧紫萝听暮雨。

门前十二杨柳株，可以坐钓秋江鲈。画船丝发照碧水，风骨自是仙人徒。

人言京国求官好，君独辞官事幽讨。西山白雪深于云，期子餐之以终老。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。